સમયની આ ગંભીરતાને લઈને એક નાનકડી 6 ઠ્ઠા ધોરણમાં ભણતી દીકરી પાવની મહેશભાઈ મોતીવરસને ખૂબ સારો અને સરાહનીય વિચાર આવ્યો અને તેણે પોતાના જ હાથે માટી ભેગી કરી અને થોડીક મહેનત કરી ગણપતિ મહારાજની એક સુંદર મૂર્તિ બનાવી છે. પ્લાસ્ટીક ઓફ પેરીસમાંથી બનતી મૂર્તિઓ કરતા કેટલા દરજ્જે પ્રકૃત્તિને અનુરૂપ અને કુદરતી સ્ત્રોતોને પ્રદૂષિત ન કરતી આ મૂર્તિ અત્યંત સુંદર છે. મૂર્તિનું કદ પૂજા સ્થાપન માટે પૂરતું છે અને મૂર્તિનું વિસર્જન નદી, નાળામાં કે તળાવમાં કરીને પ્રદૂષિત નહીં કરતા એક મોટા ટબમાં વિસર્જન કરી ટબનું પાણી ગણપતિ મહારાજની મૂર્તિની માટીવાળું હશે તે પાણી ફૂલછોડના કુંડમાં પીવડાવી દેવા પણ નાનકડી દીકરીએ અનુરોધ કર્યો હતો. આજની ઉગતી પેઢીમાં આ પ્રકારના પર્યાવરણ અને પ્રકૃતિલક્ષી વિચારો રોપવામાં આવે અને પર્યાવરણના ફાયદા વિશે વિચારતી યુવાપેઢી થશે તો આવનારા સમયમાં પ્રદૂષણ નિયંત્રણ જેવા ગંભીર મુદ્દાઓનો ઉકેલ પણ મળી જશે. બાળકમાં અનુકરણવૃત્તિ હોય છે. આમ સારા વિચારને સરાહના મળે તો આ પ્રકારની સદપ્રવૃત્તિઓને ચોક્કસ વેગ મળશે તેવું પણ પર્યાવરણપ્રેમીઓ જણાવી રહ્યા છે.